แนวโน้มดัชนีเช้าบวกกรอบแคบ
นักวิเคราะห์ฯคาดตลาดหุ้นไทยเช้านี้ปรับตัวในแดนบวก แต่ยังอยู่ในกรอบแคบๆ จากตลาดหุ้นในภูมิภาคและดาวโจนส์ปรับตัวเพิ่มขึ้น
10 ส.ค. 2553

นักวิเคราะห์ฯคาดตลาดหุ้นไทยเช้านี้ปรับตัวในแดนบวก แต่ยังอยู่ในกรอบแคบๆ จากตลาดหุ้นในภูมิภาคและดาวโจนส์ปรับตัวเพิ่มขึ้น 
นายเตชธร ลาภอุดมสุข ผู้อำนวยการอาวุโสฝ่ายบริหารหลักทรัพย์และผลิตภัณฑ์ตราสารอนุพันธ์ บล.เอเชียพลัส จำกัด เปิดเผยว่า ตลาดหุ้นไทยวันนี้แกว่งตัวได้ในเชิงบวกเล็กน้อยตามตลาดหุ้นต่างประเทศที่ปรับตัวทั้งตลาดในภูมิภาคเอเชียที่ปรับตัวเล็กน้อย และตลาดหุ้นดาวโจนส์ หลังจากจากที่ธนาคารกลางสหรัฐ(เฟด)คงอัตราดอกเบี้ย รวมทั้งราคาน้ำมันในตลาดโลกปรับขึ้นมาเหนือราคา 80 เหรียญ/บาร์เรล หนุนการกลับมาลงทุนในกลุ่มพลังงาน-แบงก์ แต่จะเลือกเป็นรายตัว 
ขณะเดียวกันยังมีแรงซื้อจากนักลงทุนต่างชาติไหลเข้าต่อเนื่อง แม้จะเห็นการขายทำกำไรในช่วงสั้นบาง แต่ก็เป็นสัญญาณดีที่ตลาดหุ้นไทยยืนในแดนบวกได้ อย่างไรก็ตาม การลงทุนในวันนี้น่าจะยังเป็นการเลือกลงทุนในหุ้นที่มีขนาดกลางและเล็ก รวมถึงตัวเดิม ๆ อย่างกลุ่มรับเหมา และกลุ่มเดินเรือที่ได้รับปัจจัยจากค่าระวางเรือที่สูงขึ้นประมาณ 4% ประกอบกับ ราคาหุ้นในช่วงที่ผ่านมายังปรับขึ้นมาน้อยกว่าตลาด 
การปรับขึ้นของราคาน้ำมันเชื่อว่าจะหนุนหุ้นในกลุ่มพลังงานและแบงก์ที่มีแรงขายทำกำไรในช่วงที่ผ่านมากลับมาลงทุนอีกครั้ง ขณะที่ปัจจัยในประเทศ ครม.จะพิจารณาโครงการเช่ารถเมล์ NGV 4 พันคัน จะช่วยสร้างบรรยากาศการลงทุน เพราะจะเห็นภาพการทำงานของรัฐบาล จากก่อนหน้านี้เลื่อนมาหลายครั้ง
พร้อมให้แนวรับที่ 870 จุดและแนวต้านที่ 880 จุด 
"คงจะเห็นการปรับขึ้นของตลาดหุ้นไทย แต่การปรับขึ้นคงไม่ได้มากเพราะตอนนี้ถือว่าปรับเพิ่มขึ้นมาค่อนข้างมาก ก็น่าจะเห็นการเทขายทำกำไร และการปรับฐานลงมาบ้าง"นายเตชธร กล่าว